彭城三詠 歌風臺詞
作者：賀鑄
朝代：宋

paragraphs: 漢祖高風百尺臺，千年客土生蒿萊。
何窮人事水東去，如故地形山四來。
江淮猶沸鯨鯢血，八十一車枉歸轍。
白叟逢迎皆故人，牢酒歡呼惜將別。
崤澠迢遥非我鄉，死生此地何能忘。
酒闌鳴筑動雲物，青衿兒曹隨抑揚。
爾時可無股肱良，端思猛士守四方。
君不聞淮陰就縛何慨慷，解道鳥盡良弓藏。